|  |  |
| --- | --- |
| **HORVÁT LILLA** | **Konzulens:** |
| 5. aktív félév | **Dr. Antalóczy Katalin** |
| Nemzetközi gazdálkodás (magyar nyelven) | főiskolai tanár |
| BGE KKK | BGE KKK |

**VÁLSÁGOK VIHARA AZ IBÉRIAI-FÉLSZIGETEN: PORTUGÁLIA VERSENYKÉPESSÉGÉNEK HELYREÁLLÍTÁSA ÉS FENNTARTÁSA**

A 2008-2009-es gazdasági világválság és a koronavírus járvány egyaránt globális szintű kihívások elé állította a világ országait, ebből a sorból Portugália sem maradt ki. Az események hosszútávon hatást gyakoroltak a gazdaság stabilitására és a lakosság életszínvonalára egyaránt. Kutatásomban a következő kutatási kérdésekre kerestem a választ:

* Az Európai Unió milyen versenyképességet fejlesztő és növelő programokat kínál fel tagállamainak, hogy azok folyamatosan fejleszteni tudják gazdaságaikat?
* Miként használta fel Portugália az Európai Uniós versenyképességet támogató programjait, hogy talpra állítsa gazdaságát a 2008-2009-es gazdasági világválságot és a koronavírus-járványt követően?
* Hogyan értékelhető a portugál gazdaság versenyképessége napjainkban?

Dolgozatomban megvizsgáltam a portugál gazdaság jelenlegi struktúráját, kitérve a legfontosabb regionális gazdasági ágazatokra. Górcső alá vettem a portugál gazdaságot geopolitikai adottságok szerint, valamint egy átfogó jellegű elemzés keretein belül bemutattam az Európai Unió jelenlegi versenyképességet fejlesztő és támogató intézkedéseit, illetve, hogy ezek a reformok milyen pozitív hatást gyakorolhatnak az uniós tagországok gazdaságára. A következő fejezetekben igyekeztem teljeskörűen rávilágítani arra, hogy a két globális válság eredményeként milyen károk keletkeztek Portugália gazdasági szerkezetében, illetve, hogy a 2008-2009-es gazdasági világválság és a COVID-19 után az ország miként használta fel az Európai Unió versenyképességet helyreállító és fejlesztő programjait.

Módszertan tekintetében a szakirodalmak kritikai olvasata és értékelése mellett döntöttem, hiszen egy szekunder kutatásra épülő, tudományos dolgozat elkészítése volt a célom. Az adatgyűjtést és adatelemzést egy konkrét kontextusba helyezett, teljeskörű elemzés követte, amely több aspektusból vizsgálta és mutatta be Portugália gazdasági szerkezetét és az ország helyreállításáért hozott Európai Uniós stratégiai döntéseket.

Tanulmányom eredményei rávilágítottak arra, hogy Portugália hatékonyan használta fel az Európai Unió versenyképességet fejlesztő programjait, és a portugál állam sikeresen elindult a gazdasági és versenyképességi helyreállítás útján a két válságot követően. Mivel a helyreállítás és fejlesztés jelenleg is zajlik, az ország számára a jövőben is rendelkezésre állnak az EU-s helyreállító és fejlesztő kezdeményezések.